The Lottery Bride

Fakta om filmen

I 25. oktober 1929-utgaven av Film Daily og 26. oktober 1929-utgaven av Motion Picture News ble det gjort kjent at musikalprodusenten på Broadway, Arthur Hammerstein, hadde inngått en kontrakt med Joseph M. Schencks United Artists Corporation om å være medprodusent på fire filmer i løpet av de neste to årene. Hammerstein skulle få full kontroll over filmene og motta 50 prosent av fortjenesten. Hans første produksjon skulle bli Bride 66, som The Lottery Bride het på den tiden. Film Daily skrev 27. oktober 1929 at Hammerstein kom til å forlate New York for stillehavskysten den uken. Der forventet han å tilbringe fem måneder med filmens førproduksjon etterfulgt av én måneds filming.
Motion Picture News opplyste 28. desember 1929 at Paul L. Stein var blitt engasjert til å regissere Bride 66 og at man forventet at filmingen skulle begynne i februar 1930. Variety meddelte 29. januar 1930 at man var klar til å starte, men at United Artists Corporations prosjektleder John W. Considine jr. bremset produksjonen og insisterte på endringer i historien, noe som angivelig opprørte både hans selskap og Hammerstein. 
Hollywood Filmograph meddelte 1. mars 1930  at filmingen hadde begynt.
Exhibitors Herald-World skrev 8. mars 1930 at en kostbar utsettelse av filmen ble unngått da Stein skyndsomt erstattet en sang som ikke passet inn i en scene. Han valgte en komposisjon som Rudolf Friml nettopp hadde skrevet. Stein klarte å få et umiddelbart samtykke fra Friml, Hammerstein og musikkforleggeren, siden alle disse befant seg på settet.
Film Daily meldte 13. april 1930 om at filmingen nettopp var blitt avsluttet og 8. mai 1930 om at filmens tittel var blitt endret til Lottery Bride.

Handling

En vårkveld i Norge forsøker Hilda å blåse nytt liv i sin kafé gjennom å engasjere et amerikansk jazzorkester ledet av Hoke Curtis. Han utlyser en maratondans-konkurranse. Jennie melder seg på konkurransen sammen med broren Nels mot kjæresten Chris' ønske. Nels har gamblet med bankfonds og håpet er at eventuelle prispenger kan gå med til å få dekket det manglende beløpet. Etter 84 timer er Jennie på randen av hysteri og utmattelse når politiet ankommer i jakten på Nels, tilskyndet av den italienske flygeren Alberto som søker Jennies gunst. Hun hjelper broren med å flykte og blir satt i fengsel for å ha hjulpet ham. Chris misforstår kjærestens handling og drar til en gruveleir. Etter løslatelsen tilbyr Jennie seg å stille opp som lotteribrud.  Chris kjøpte vinnerbilletten, men han gir den til sin eldre bror, Olaf. Jennie flytter sammen med dem i påvente av bryllupet. Chris reiser på luftskipsekspedisjon til Polarsirkelen sammen med Alberto. Luftskipet blir ødelagt under en storm. Jennie organiserer en redningsaksjon. Etter at misforståelsen har blitt oppklart, blir Jennie og Chris gjenforent.

Skuffelse

Motion Picture News opplyste 13. september 1930 at publikums respons overfor filmen gjorde Hammerstein motløs. Han observerte at titterne «enten lo eller var ukonsentrerte» under visningene. Hammerstein måtte angivelig spille inn mesteparten av filmen på nytt for å appellere til «publikums krav». Han hadde planlagt å produsere flere musikkfilmer, men gav opp filmproduksjon og vendte istedet tilbake til å produsere for scenen.